Vorombe

Vorombe titan (Andrews, 1894) Hansford & Turvey 2018

 Aepyornis titan Andrews 1894
 Aepyornis ingens Milne-Edwards & Grandidier, 1894

Vorombe – išnykusių epiornitų (Aepyornithidae) šeimos viena iš trijų milžiniškų neskraidančių paukščių gentis, kurioje išskirta viena Vorombe titan rūšis.

Iš pradžių buvo manyta, kad tai tik didelis epiornių genties individas, bet dabar manoma, kad Vorombe titan yra didžiausi ir sunkiausi žmonijai žinomi kada nors egzistavę paukščiai. Gentis buvo išskirta 2018 m. atlikus išsamią morfometrinę analizę.

 Taksonomija 
Pirmą kartą Vorombe titan kaip Aepyornis titan aprašė 1894 m. Čarlzas Viljamas Endriusas (Charles William Andrews), tačiau vėliau, 1963 m., amerikiečių paleontologas Pirsas Brodkorbas (Pierce Brodkorb) jį sinonimizavo su tipine epiornių (Aepyornis) genties rūšimi – Aepyornis maximus. 2018 m. Londono zoologijos draugijos mokslininkai Džeimsas Hansfordas (James Hansford) ir Samuelis Turvėjus (Samuel Turvey), remdamiesi genetiniais ir morfologiniais įrodymais, nustatė, kad ši rūšis pakankamai skiriasi nuo epiornių (Aepyornis) genties, ir priskyrė ją naujai Vorombe genčiai. Jie taip pat pripažino, kad Aepyornis ingens yra Vorombe titan sinonimas. Džeimso Hansfordo ir Samuelio Turvėjaus atliktas tyrimas yra pirmasis per daugiau nei 50 metų epiornitų (Aepyornithidae) taksonominis įvertinimas.

 Pavadinimas 
Vorombe genties pavadinimas kilęs iš malagasių kalbos žodžio „vorombe“, reiškiančio „didelis paukštis“, o specifinis pavadinimas „titan“ kilęs iš senovės graikų kalbos žodžio „Τιτάν“ (titanas), kuris reiškia graikų dievus, viešpatavusius prieš dvylika olimpiečių.

 Apibūdinimas 
Vorombe titan sintipo seriją sudaro šlaunikaulis (NHMUK A439) ir blauzdikaulis (NHMUK A437), rasti Itampolo (Itampulu Vé), Madagaskare, o šlaunikaulis iš pradžių buvo Aepyornis ingens lektotipas. Vorombe šlaunikaulis pagal visus matmenis yra gerokai didesnis už epiornių (Aepyornis) ir Mullerornis taksonų šlaunikaulius. Įsidėmėtini šie bruožai, kai padidėję proksimaliniai ir distaliniai galai, aštresnis šlaunikaulio galvutės (caput femoris) medialinio-distalinio krašto išlinkimas ir panašiai.

 Matmenys 
Vorombe titan buvo 3 m ūgio ir svėrė nuo 536 iki 732 kg, arba vidutiniškai 642,9 kg. Tai yra daugiau nei kitų išnykusių kvartero periode milžiniškų paukščių, tokių kaip dinornitiniai paukščiai (Dinornithiformes), svėrusių nuo 61 kg iki 275 kg arba Dromornis stirtoni patino vidutiniškai svėrusio 583,6 kg (439,3–727,8 kg) ir patelės svėrusios 440,7 kg (316,6–560,0 kg) svorio, todėl tai yra didžiausia žinomų paukščių rūšis. Didžiausio šlaunikaulio (MNHN MAD 368), kurį išmatavo Hansfordas ir Turvey, nebuvo galima oficialiai priskirti klasterių analizei (grupei), nes jis buvo nepilnas. Manoma, kad šis egzempliorius dėl savo dydžio priklauso Vorombe genčiai. Jo mažiausio šlaunikaulio apimtis buvo 308 mm, tad apskaičiuotas svoris kaip manoma turėjo būti 860 kg ir tai yra didžiausias žinomas kada nors užregistruotas paukščio individas – tai panašus arba didesnis svoris nei mažiausių Sauropoda klados dinozaurų svoris, pavyzdžiui europozauro, svėrusio apie 690 kg ir Magyarosaurus, svėrusio 700–1000 kg.<ref name="Unexpected diversity within the extinct elephant birds">royalsocietypublishing.org / Unexpected diversity within the extinct elephant birds (Aves: Aepyornithidae) and a new identity for the world’s largest bird; James P. Hansford and Samuel T. Turvey | Published by Royal Society (Karališkosios draugijos leidykla) on 26 September 2018 | anglų k.</ref>

 Ekologija Vorombe titan, Aepyornis maximus ir Mullerornis modestus buvo aptinkami didžiojoje Madagaskaro salos dalyje ir buvo simpatriški pietuose esančiuose sausringuose dygliuotuose miškuose, pietvakariuose esančiuose sukulentinių miškų masyvuose ir salos Centrinėse aukštumose esančiose pievų bei pusiau drėgnųjų miškų mozaikose. Trijų taksonų dideli dydžio skirtumai rodo, kad jie naudojosi skirtingomis mitybos nišomis ir augalų sąveika. Epiornitai Madagaskaro kvartero periodo ekosistemose gyveno kartu su Hippopotamus madagascariensis, milžiniškais salos lemūriniais (Lemuriformes) ir milžiniškais vėžliais (Testudinidae).

 Taip pat skaitykite 
 Epiorniai Šaltiniai 

 Nuorodos 
 amnh.org / Nocturnal giants: evolution of the sensory ecology in elephant birds and other palaeognaths inferred from digital brain reconstructions; Christopher R. Torres and Julia A. Clarke | Published: 31 October 2018 | anglų k. zsl.org / ZSL names world’s largest ever bird – Vorombe titan; Londono zoologijos draugija (Zoological Society of London) | 26th September 2018 | anglų k. sci.news / Vorombe titan: Researchers Name World’s Largest Ever Bird | Sep 28, 2018 | anglų k.''

Kategorija:Priešistoriniai paukščiai
Kategorija:Beketeriai paukščiai